Dec 2023

**Stillingsbeskrivelse for alkoholbehandlere ved Nørbygård døgn- alkoholbehandlingscenter.**

Stillingen som alkoholbehandler omfatter opgaver med behandling af personer, der er afhængige af alkohol og andre stemningsændrende stoffer, efterbehandling samt tilbud til pårørende. Alkoholbehandlingen henhører under Sundhedslovens § 141.

**Med udgangspunkt i godkendte mål for Nørbygård forsorgshjem og alkoholbehandlingscenter skal følgende behandlingsopgaver nævnes:**

Der arbejdes ud fra CENAP- modellen, som er en kognitiv model med tilbagefaldsforebyggelse, problemløsende gruppeterapi og undervisning. Der inddrages ligeledes elementer af Compassion Fokuseret Terapi (CFT).

Behandlingsarbejdet er såvel gruppeorienteret som individuelorienteret.
Alkoholbehandleren skal være kontaktperson/individuel behandler for 2-4 beboere.

Alkoholbehandleren skal med udgangspunkt i Nørbygårds behandlingskoncept udarbejde individuelle og helhedsorienterede behandlingsplaner.

Alkoholbehandleren skal have gode It- kompetencer. Medarbejderen skal i skrift og tale kunne beskrive og dokumentere observationer og vurderinger i journal system (Sensum).

Alkoholbehandleren skal deltage i afvikling af ugentlige teammøder, hvor der i et samarbejde med tværfaglige kollegaer gøres status over den enkelte beboers hidtidige behandlingsforløb samt drøftes og planlægges øvrige behandlingstiltag.

Alkoholbehandleren skal bidrage med et højt informationsniveau i forhold til eksterne samarbejdspartnere, herunder inddragelse af relevante eksterne samarbejdspartnere under opholdet og ved udarbejdelse af helhedsorienterede handleplaner – plan ved udskrivelse.

Alkoholbehandleren skal indkalde og deltage aktivt i afvikling af mødevirksomhed herunder udarbejde dagsorden og skrive referat fra div statusmøder o. lign.

Alkoholbehandleren skal med udgangspunkt i sine personlige og faglige kompetencer bidrage til planlægning og afvikling af undervisningsprogram, som blandt andet omfatter undervisning i afhængighed, erkendelse og accept, tilbagefaldsforebyggelse, kortlægning af højrisiko situationer m.v.

Alkoholbehandleren skal efter grundig oplæring kunne håndtere sundhedsfaglige opgaver. Beboere i Modtagelsen - beboere i rus, herunder følge og handle efter Nørbygårds sundhedsfaglige instrukser.

Alkoholbehandleren skal i arbejdet anlægge et børne- og familieperspektiv, da alle i familien påvirkes af alkoholmisbruget. En del af Nørbygårds brugere har behov for parsamtaler og familiesamtaler.

Alkoholbehandleren skal bidrage til afvikling af familiekurser, hvor der bl.a. undervises i medafhængighed og i hvorledes familiemønstret påvirkes af alkoholmisbruget, herunder også børnenes rolle.

Alkoholbehandleren skal bidrage til afvikling af Nørbygårds efterbehandlingstilbud, herunder efterbehandlings- og pårørendedage, som foregår på lørdage.

Alkoholbehandleren skal deltage aktivt i at fortælle og motivere beboerne til, at gøre brug af Nørbygård foreningen ”et ædru netværk” herunder kan der i tjenestetidsplanen forekomme enkelte sociale aftner i lokalgrupperne.

Alkoholbehandleren skal deltage i supervision og anden relevant efteruddannelse såvel internt som eksternt.

Alkoholbehandleren skal i samarbejde med øvrige kollegaer og faggrupper deltage i fortsat udvikling af centrets tilbud.

Alkoholbehandleren skal deltage i afvikling af arbejdstidsplanen, herunder et mindre omfang af aftenvagter med rådighedsvagt til næste dags morgen samt enkelte weekend vagter indlagt i tjenestetidsplanen.
Ved lav belægning i alkoholbehandlingen kan der forekomme arbejdsopgaver i forsorgshjems tilbuddet.

Nærmeste overordnede er Nørbygårds centerleder, hvorfor kommende kollega er

ansvarlig for at informerer centerleder om væsentlige afvigelser fra ovenstående stillingsbeskrivelse.

Lene Drejer

Centerleder